InimesedNoored nähtavaksTähed ja tähekesedTele„Eesti laul“MuusikaPäev rahvalemmikuga„Mis muss on?“Film„Kinosaade“TeaterÜritused„Roosa reporter“„Vaimselt terveks“
#000000
2016. aastal alguse saanud Leigo festivaliorkester paistab ka tänavu silma väga eriliste talentide poolest. Kõrvuti mängivad väga erineva taustaga muusikud, kes tulevad Leigole alati suurima heameelega. Lisaks Eestist pärit andekatele orkestrantidele leiab tänavusest festivaliorkestrist veel näiteks Läti riikliku sümfooniaorkestri I viiuli kontsertmeistri Sandis Šteinbergsi, Läti rahvusooperi esioboe Pēteris Endzelise ja Läti riikliku sümfooniaorkestri kolm metsasarvemängijat Artūrs Šultsi, Miks Bancevicsi ning Mikus Runka.
#000001
Festivali kunstiline nõustaja ning dirigent Risto Joost tõdeb, et Leigo järvemuusika on üks omanäolisemaid festivale Euroopas. "Erakordne looduslik keskkond keset metsi ja järvi pakub publikule ainulaadse võimaluse kogeda klassikalist muusikat metsiku looduse keskel. Juba kolmandat aastat järjest saab Leigo järvemuusikal näha ka spetsiaalset selleks puhuks loodud festivaliorkestrit, mis seekordselt astub publiku ette seni suurimas koosseisus," räägib ta.
#000002
"Orkestri koosseis on traditsionaalselt rahvusvaheline, koosnedes peaasjalikult Eesti ja Läti tippmuusikutest ja lisaks veel kodumaistest muusikutest, kes kas õpivad või töötavad väljaspool Eestit. Ettekandele tulevad parimad palad Mozarti ooperist "Võluflööt" koos fantastiliste Eesti ja Läti solistidega ja Beethoveni 9. sümfoonia koos kammerkooriga Voces Musicales."
#000003
Leigo järvemuusika festivali täpne programm ühes ajakavaga on leitav kodulehel ning Facebookis.
#000004
Leigo järvemuusika on 1998. aastal alguse saanud unikaalne üritus, mis kombineerib klassikalise muusika suurejoonelise valgus- ja tuleetendusega maalilisel järvemaastikul Lõuna-Eestis. Festivalile pani aluse Tõnu Tamm, kelle unistuseks oli tuua kaunis muusika vaba looduse keskkonda. Leigo järvemuusika populariseerib klassikalist muusikat ning pakub külastajatele unustamatut emotsiooni läbi tipptasemel muusikalise elamuse ja ainulaadse valgusetendusega.
#000005